《巫峡云涛石屏志》
元代·顾瑛

谢家绿玉屏，不琢龟甲形。方若陟釐纸，粉缥带苔青。

秀洁庚庚绝文理，十二巫峰横隐起。芙蓉照影立亭亭，远落巴江一江水。

素湍汹涌翻绿涛，长风吹云白月高。三峡涛声满人耳，个中独欠孤猿号。

胡僧谩有金壶汁，洒向素缣图不得。女娲鍊石作五彩，点染料应无此色。

此石产景由天工，略假石人磨削功。石色欲尽玉色起，汎沉天碧涵清空。

君不闻大食贡石莹如玉，中有奇松四时绿。六月凉风卷翠涛，瑟瑟秋声战空屋。

又不闻杨家古屏刻水精，中有为云之美人。海绡衣裳为烟雾，姓名自语非真真。

二物化去固已久，价重隋珠难再有。君家玉屏独在世，勿落忍人豪夺手。

我闻故人杨铁仙，束带拜之如米颠。起来发狂捉铁笔，醉墨写入青瑶镌。

何日乘舟上鱼复，唤取巴童唱巴曲。更借丹丘粉墨屏，对案巫山真面目。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。